- Nu skal der lige tænkes lidt. Jeg mangler jo 6.000 i indtægt. Og der er kun mig til at betale regningerne herhjemme, siger Lars Pedersen, der bor i en landsby udenfor Randers.

Da han for 14 dage siden henvendte sig til a-kassen for at få dagpenge, fik han sig lidt af en mavepuster. Lars Pedersen har haft vikarjob i en årrække, og havde regnet med at få max-satsen, som han har haft tidligere. Men nej. Fremover skal han klare sig for 12.200 kroner om måneden før skat, hvis han ikke er i arbejde.

En af de ledige, der er ramt af en lav sats, er Lars Pedersen, 61.

En dagpengesats på 12.000 kroner, selv om man har betalt til sin arbejdsløshedsforsikring og har optjent ret til at blive genindplaceret i systemet. Det er fortsat virkeligheden for flere af 3F’s medlemmer. Det skriver Fagbladet 3F.

Lars Pedersen er ramt af en regel, der fulgte med dagpengereformen fra 2017. Der er nemlig ikke længere en regel, der holder hånden under en mindstesats i dagpengesystemet. I stedet skal man – når man skal genindplaceres i systemet – have beregnet en sats på baggrund af de bedste 12 måneders indtægt indenfor de seneste 24 måneder.

Siden 2011, hvor han blev fyret i en fyringsrunde, har Lars Pedersen arbejdet som vikar i to vikarbureauer, og er især sendt ud til industri, på lager, i tømrerfirmaer, i landbrug og ved entreprenører, og ofte ved de samme arbejdsgivere. Men der har ikke været fast arbejde at få.

Der har også være kortere perioder med dagpenge ind imellem. Lars Pedersen var ikke klar over, at han risikerede en langt lavere sats:

- Jeg synes, det er noget svineri, politikerne har lavet, overfor os, der gerne vil gøre en indsats. I stedet får man et gok i nødden, siger han.

Den nye beskæftigelsesminister Peter Hummelgaard (S) vil ikke love at rette op på tingene. Området er nemlig dækket af forlig, og samtidig er de nye regler en forbedring, lyder det i en skriftlig kommentar fra ministeren til Fagbladet 3F:

- Der skal ikke herske tvivl om, at denne regering værner om dagpengesystemet og den danske model. Derfor er vi også optaget af at få gjort op med opholdskravet. Det rammer skævt og er umuligt at administrere, så det vil vi i første omgang afskaffe. Når det gælder reglerne om satsberegning, så har vi et bredt forlig i Folketinget, som sikrer de fleste den samme eller højere sats end tidligere, også når de genindplaceres. De nye regler er altså samlet set en forbedring i forhold til før dagpengeaftalen fra 2015, siger ministeren:

- Når det er sagt, lytter jeg gerne til, hvad der kan gøres bedre. I første omgang er det dog opholdskravet, vi kaster os over, hedder det i kommentaren.

Lars Pedersen er langt fra den første i 3F, der er ramt af en ekstrem lav sats ved genindplacering.

- Desværre nej. Jeg er utrolig ked af, at dagpengereformen rammer nogle af vores medlemmer på denne måde. Det er fuldstændig urimeligt overfor folk, der gør, hvad de kan for at hage sig fast i arbejdsmarkedet. Det kan vi ikke være bekendt, siger Eva Obdrup, forretningsfører i 3F’s a-kasse.

Ifølge et svar fra den tidligere beskæftigelsesminister Troels Lund Poulsen (V), var det i 2. halvår 2018 knap seks procent af alle dagpengemodtagere, der var ringere stillet efter de nye beregningsregler.